Riells i Viabrea constitueix el Consell d’Infants Municipal - Tribuna Selvatana - Diari comarcal de La Selva - Actualitat, notícies, opinió...
Fotografia: L´alcalde de Riells i Viabrea, Josep Maria Bagot, durant l´acte inaugural. / Ajuntament
En aquesta primera sessió constitutiva del Consell es va fer un sorteig per escollir els membres que representaran els alumnes dels dos cursos, un total de 9.
Aquest passat dimecres al matí, l’alcalde de Riells i Viabrea, Josep Maria Bagot, va inaugurar el Consell d’Infants Municipal (CIM) del municipi. El CIM es desenvoluparà durant el curs 2017/2018, amb la contribució dels alumnes de 5è i 6è curs de l’Escola El Bruc. Des del consistori assenyalen que "aquest és el primer òrgan de participació ciutadana permanent, un pas més per aproximar la gestió municipal al ciutadà, augmentar la transparència i fomentar la participació".
En aquesta primera sessió constitutiva del Consell es va fer un sorteig per escollir els membres que representaran els alumnes dels dos cursos, un total de 9. Aquesta tasca és totalment voluntària, i els alumnes triats són totalment lliures de renunciar-hi en qualsevol moment. Es preveu que, enguany, hi hagi un total de quatre trobades -una cada dos mesos- amb una durada d’una hora cadascuna, que es desenvoluparà dins l’horari escolar.
Els temes a tractar en aquest consell aniran variant cada any, sempre amb la voluntat d’involucrar els nens en els temes que afectin l’interès general del poble. El funcionament intern és senzill: els alumnes treballaran els temes a classe, les conclusions es traslladaran als representants i aquests debatran per arribar a un consens que serà la proposta final del CIM.
La coordinació anirà a càrrec d’un tècnic municipal, amb la supervisió de la regidora de participació ciutadana, Adriana Puig, i el regidor d’educació, Felipe González. El tema que es treballarà aquest curs seran les festes locals: Nadal, Sant Jordi, Festa Major, i d’altres.
En la sessió inaugural, l’alcalde va voler traslladar il·lusió als infants, i els va demanar que, sobretot, gaudeixin de l’experiència que viuran. Bagot els va explicar que és important que aprenguin a respectar les opinions i les decisions dels altres i que el consens és imprescindible a l’hora de gestionar un municipi.